Predkladacia správa

Návrh na zmenu systemizácie štátnych zamestnancov v štátnej službe na roky 2004, 2005 a 2006 v rozpočtovej kapitole Ministerstva výstavby a regionálneho rozvoja SR predkladá Ministerstvo výstavby a regionálneho rozvoja Slovenskej republiky na rokovanie vlády SR na základe uznesenia vlády SR č. 465/2004 zo dňa 19. mája 2004 a v súlade s § 12 ods. 9 zákona č. 312/2001 o štátnej službe a o zmene a doplnení niektorých zákonov v znení neskorších predpisov. 

Uznesením vlády SR č. 465/2004 zo dňa 19. mája 2004 k návrhu harmonogramu spracovania Národného rozvojového plánu na programovacie obdobie 2007 až 2013 vláda SR v bode A.2 schválila jedno štátnozamestnanecké miesto mimoriadnej významnosti , na ktoré sa vzťahuje osobný plat so zameraním na spracovanie Národného rozvojového plánu na programovacie obdobie 2007 až 2013. 

Obsahom predmetného materiálu je návrh na zmenu systemizácie, zadefinovanie trvania štátnozamestnaneckého miesta mimoriadnej významnosti, na ktorý sa vzťahuje osobný plat a návrh funkčného platu. 

Materiál sa predkladá bez rozporov vzhľadom na akceptovanie pripomienok Ministerstva financií Slovenskej republiky.

Súčasťou materiálu je doložka finančných, ekonomických, environmentálnych vplyvov a vplyvov na zamestnanosť. 

Materiál prešiel pripomienkovým konaním. Vyhodnotenie pripomienkového konania je súčasťou predkladaného materiálu.